અમેરિકન ડ્રીમ નામક માયા એ ખરું વેપન ઓફ માસ-ડિસ્ટ્રક્શન છે. અમેરિકા લોહી થકી લાલ ગુલાબી થયું છે. જ્હોન કોઝી ફિલસૂફી ‘ને લોજિકના નિવૃત્ત અધ્યાપક તેમ જ સામાજિક, આર્થિક ‘ને રાજકીય વિષયના લેખક છે. એમણે અમેરિકન સૈન્યમાં કોરિયન યુદ્ધ દરમિયાન કામ કરેલું છે. ૮ નવેમ્બર નોટબંધી દિન પર ટ્રમ્પ ચૂંટાયા તેના વર્ષો પહેલાં તેમણે એક લેખ લખેલો જેમાં તેમણે સ્પષ્ટ લખ્યું છે- અમેરિકાનો ઉદ્દભવ ‘ને વિકાસ હિંસા વડે થયો છે. અમેરિકાને કોલોનાઇઝડ કરનાર યુરોપિયન્સ સહિષ્ણુ કે પ્રબુદ્ધ નહોતા. એ સમાજનો નીચે જામેલો કાદવ હતા, એકબીજાને પણ ધિક્કારતા હતા. એ ઉમેરે છે કે કોલોનાઇઝેશન પહેલાં અમેરિકાની વસ્તી ૧૨ મિલ્યનથી વધુ હતી. ચાર સદી પછી ૨ લાખ ૩૭ હજાર માત્ર. ચાર સદી દરમિયાન મૂળ અમેરિકન્સ વિરુદ્ધની સતત હિંસા, હિંસા હજુ પણ ચાલુ છે. લિંકને ગુલામોની મુક્તિ માટે જે યુદ્ધ છેડ્યું તેણે ૭ લાખ ૫૦ હજાર અમેરિકન મારી નાખ્યા. સામે લગભગ એ જ સમયે રશિયામાં ઝારે ૨૩ મિલ્યન વેઠિયાને મુક્ત કર્યા, એક પણ હત્યા વિના. છતાં ઝાર રાજાઓ ભયંકર કહેવાય છે. એ સ્પષ્ટ લખે છે કે અમેરિકન ફોરેન પોલિસી દશકાઓથી મુખ્યત્વે લશ્કરી દુઃસાહસોથી ભરેલી રહી છે, બંદૂકના નાળચાં વાટે નીકળેલી વિદેશ નીતિ.